РЕГЛАМЕНТ ЗА ИЗПЪЛНЕНИЕ (ЕС) № 366/2014 НА КОМИСИЯТА
от 7 април 2014 година
за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
като има предвид, че:
(1)
С Регламент (ЕИО) № 2658/87 е установена номенклатура от стоки, наричана по-нататък Комбинирана номенклатура или КН, която се съдържа в приложение I към посочения регламент.
(2)
В интерес на правната сигурност е необходимо да се изясни обхватът на подпозиция 1302 20, глава 17 и позиция 2101 от втора част на Комбинираната номенклатура по отношение на смесите от захар, посочени в глава 17, с малки количества от други вещества.
(3)
Тъй като пектиновите материали от подпозиция 1302 20 могат да бъдат стандартизирани чрез добавяне на захар с цел да се осигури постоянно действие при употребата им, необходимо е да се определи максималното съдържание на захар, което може да бъде добавяно, като същевременно продуктът запази характера си на пектинов материал. Смес, състояща се от 90 % захар и 10 % пектинови материали, няма характера на захар и следва да бъде класирана в глава 13. Продуктите, съдържащи обаче повече от 90 % захар, имат характера на захар и следователно трябва да бъдат класирани в глава 17. Следователно е необходима нова допълнителна забележка към глава 13, за да се отрази този факт.
(4)
Необходимо е също да се включи съответна нова допълнителна забележка към глава 17, за да се гарантира, че смеси от захар с малки количества от други вещества продължават да се класират в тази глава, доколкото сместа е запазила характера си на захар.
(5)
По отношение на препарати на основата на кафе, чай, мате или екстракти, есенции или концентрати от тях с високо съдържание на захар, Съдът на Европейския съюз постанови, че Регламент (ЕО) № 306/2001 на Комисията (2), в който са класирани два продукта, състоящи се основно от съответно 90,1 % захар и 2,5 % екстракт от чай и 58,1 % захар (94 %, изчислено в сухо вещество) и 2,2 % чай, под код по КН 2101 20 92, се прилага по аналогия и за двете смеси, предназначени за производството на напитки на основата на чай, и двете съставени от 64 % кристална захар (около 97 %, изчислени в сухо вещество) и 1,9 % екстракт от чай и вода (3).
(6)
В препаратите на основата на кафе, чай или мате или екстракти, есенции и концентрати от тях със съдържание на захар от 97 % или повече, изчислено в сухо вещество, характерът на продукта обаче вече не се определя от кафето, чая или матето или от екстрактите, есенциите и концентратите от тях. Посочените препарати следва да бъдат изключени от класиране в позиция 2101. Ето защо е необходима допълнителна забележка към глава 21 за изясняване на класирането на тези продукти.
(7)
С цел да се гарантира еднакво тълкуване на Комбинираната номенклатура в целия Съюз по отношение на смеси от захар с малки количества от други вещества към глави 13, 17 и 21 следва да бъдат създадени нови допълнителни бележки.
(8)
Следователно приложение I към Регламент (ЕИО) № 2658/87 следва да бъде съответно изменено.
(9)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Част втора от Комбинираната номенклатура, посочена в приложение I към Регламент (ЕИО) № 2658/87, се изменя, както следва:
1)
в глава 13 се вмъква следната допълнителна забележка 1:
„1.
Смеси от пектинови материали и захар с тегловно съдържание на захар, превишаващо 90 %, изчислено в сухо вещество, са изключени от класиране в подпозиция 1302 20 и по принцип трябва да се класират в глава 17, тъй като се счита, че характерът на продукта се определя от захарта.“
2)
в глава 17 се добавя следната допълнителна забележка 8:
„8.
В Комбинираната номенклатура смеси от захар с малки количества от други вещества са класирани в глава 17, освен ако имат характер на препарат, класиран на друго място.“
3)
в глава 21 се добавя следната допълнителна забележка 6:
„6.
Препарати на основата на кафе, чай или мате или екстракти, есенции и концентрати от тях с тегловно съдържание на захар 97 % или повече, изчислено в сухо вещество, са изключени от класиране в позиция 2101 и по принцип трябва да се класират в глава 17. Счита се, че характерът на тези продукти вече не се определя от кафето, чая или матето или от екстрактите, есенциите и концентратите от тях.“
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 7 април 2014 година.